b'\n_START_ARTICLE_\nAngelo Chicco\n_START_PARAGRAPH_\nAngelo Chicco, zagreba\xc4\x8dki graditelj. Djelovao je u prvoj polovici 19. stolje\xc4\x87a. Bio je podrijetlom Talijan, a u Zagreb je do\xc5\xa1ao iz Bre\xc5\xbeica. Radio je u slu\xc5\xbebi Zagreba\xc4\x8dkog kaptola, za koji je izvodio radove na zgradi Velikog kaptola u Sisku (1830.). Vodio je obnovu \xc5\xbeupne crkve u Petrovini (1833.) prema vlastitu projektu, kao i \xc5\xbeupnog dvora u Marija Gorici (1837.), izvedbu dvorca Janu\xc5\xa1evec, te, prema Felbingerovu nacrtu, izvedbu gradske vije\xc4\x87nice u Samoboru, za koju je napravio projekt altane i niz detalja. Chicco nije bio \xc4\x8dlan zagreba\xc4\x8dkog graditeljskog ceha kao ve\xc4\x87ina graditelja u to doba, \xc5\xa1to je izazivalo prosvjede njegovih konkurenata. Njegova arhitektura nosi obilje\xc5\xbeja klasicizma.'